ระเบียบคณะกรรมการข้าราชการฝ่ายศาลปกครองว่าด้วยการจ่ายเงินรางวัล พ.ศ. 2550

ระเบียบคณะกรรมการข้าราชการฝ่ายศาลปกครอง
ระเบียบคณะกรรมการข้าราชการฝ่ายศาลปกครอง
ว่าด้วยการจ่ายเงินรางวัล
พ.ศ.
๒๕๕๐
 

ตามที่รัฐมีนโยบายจ่ายค่าตอบแทนให้ผู้ปฏิบัติงานในส่วนราชการตามผลสัมฤทธิ์ของงาน
โดยกำหนดให้มีการจ่ายเงินรางวัลเพื่อสร้างแรงจูงใจในการทำงานสำหรับผู้บริหารและหน่วยงานราชการที่มีผลการดำเนินการได้คุณภาพ
มีประสิทธิภาพ
และเกิดประสิทธิผลตามเป้าหมายที่กำหนดคณะรัฐมนตรีจึงได้มีมติเมื่อวันที่ ๙ มีนาคม
๒๕๔๗ เห็นชอบให้มีการจ่ายเงินรางวัลสำหรับผู้บริหารและสำหรับหน่วยงาน
และได้ออกระเบียบกระทรวงการคลังว่าด้วยการเบิกจ่ายเงินรางวัลสำหรับผู้บริหารและสำหรับหน่วยงานเพื่อจ่ายให้แก่ข้าราชการ
ลูกจ้างประจำ และพนักงานของรัฐ พ.ศ. ๒๕๔๗ ใช้บังคับกับข้าราชการ ลูกจ้างประจำ
และพนักงานของรัฐเฉพาะที่อยู่ในสังกัดฝ่ายบริหาร
และโดยเหตุที่ข้าราชการฝ่ายศาลปกครองและลูกจ้างประจำของสำนักงานศาลปกครองรับผิดชอบงานเช่นเดียวกับข้าราชการพลเรือนและลูกจ้างประจำในส่วนราชการสังกัดฝ่ายบริหาร
โดยมีระบบกำหนดตำแหน่งเงินเดือน เงินประจำตำแหน่ง
รวมทั้งสิทธิประโยชน์เหมือนข้าราชการพลเรือนและลูกจ้างประจำในส่วนราชการสังกัดฝ่ายบริหารทุกประการ
นอกจากนี้สำนักงานศาลปกครองยังได้ดำเนินการปรับปรุงประสิทธิภาพการปฏิบัติราชการบนพื้นฐานหลักการบริหารงานแบบมุ่งผลสัมฤทธิ์ตามแนวทางของรัฐ
โดยได้มีการดำเนินการที่มีรูปแบบ หลักเกณฑ์ วิธีการ และขั้นตอน
ตลอดจนจัดทำข้อตกลงในการปฏิบัติงานและกำหนดตัวชี้วัดผลการปฏิบัติงานเช่นเดียวกับส่วนราชการสังกัดฝ่ายบริหารตลอดมา
แต่สำนักงานศาลปกครองกลับไม่ได้รับการจัดสรรงบประมาณเพิ่มเติมเพื่อจ่ายเป็นเงินรางวัลให้แก่ข้าราชการฝ่ายศาลปกครองและลูกจ้างประจำของสำนักงานศาลปกครอง
ด้วยเหตุผลที่ว่าสำนักงานศาลปกครองมิใช่หน่วยงานในสังกัดฝ่ายบริหาร

ฉะนั้น
เพื่อให้ข้าราชการฝ่ายศาลปกครองและลูกจ้างประจำของสำนักงานศาลปกครองได้รับความเสมอภาคในเรื่องบำเหน็จความชอบหรือเงินรางวัลเช่นเดียวกับข้าราชการพลเรือนและลูกจ้างประจำตามระเบียบกระทรวงการคลัง
และสอดคล้องกับนโยบายของรัฐ อาศัยอำนาจตามความในมาตรา ๘๔ วรรคหนึ่ง (๘) (๑๒)
และมาตรา ๑๐๔ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
ประกอบกับมาตรา ๗๑ แห่งพระราชบัญญัติระเบียบข้าราชการพลเรือน พ.ศ. ๒๕๓๕
คณะกรรมการข้าราชการฝ่ายศาลปกครอง จึงออกระเบียบไว้ ดังต่อไปนี้
ข้อ ๑
ระเบียบนี้เรียกว่า ระเบียบคณะกรรมการข้าราชการฝ่ายศาลปกครอง
ว่าด้วยการจ่ายเงินรางวัล พ.ศ. ๒๕๕๐

ข้อ ๒[๑]
ระเบียบนี้ให้ใช้บังคับตั้งแต่วันที่
๑ ตุลาคม พ.ศ. ๒๕๔๗ เป็นต้นไป

ข้อ ๓
ในระเบียบนี้
เงินรางวัล หมายความว่า
ค่าตอบแทนพิเศษตามผลงานสำหรับผู้บริหารและสำหรับหน่วยงานเพื่อจ่ายให้แก่ข้าราชการและลูกจ้างประจำของสำนักงานศาลปกครอง
ที่กระทำภารกิจตามหน้าที่ราชการอย่างหนึ่งอย่างใดสำเร็จตามที่บ่งไว้

ข้อ ๔
ให้นำหลักเกณฑ์และวิธีการที่กำหนดในพระราชกฤษฎีกา
ระเบียบกระทรวงการคลัง และระเบียบอื่นของทางราชการพลเรือน
ในเรื่องที่เกี่ยวกับเงินรางวัลสำหรับข้าราชการพลเรือนและลูกจ้างประจำมาใช้บังคับกับการจ่ายเงินรางวัลแก่ข้าราชการฝ่ายศาลปกครองและลูกจ้างประจำของสำนักงานศาลปกครองโดยอนุโลม

ข้อ ๕
ให้เลขาธิการสำนักงานศาลปกครองเป็นผู้รักษาการตามระเบียบนี้

ข้อ ๖
ให้คณะกรรมการข้าราชการฝ่ายศาลปกครองมีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้


ประกาศ
ณ วันที่ ๒๗ กุมภาพันธ์ พ.ศ. ๒๕๕๐
อักขราทร
จุฬารัตน
ประธานศาลปกครองสูงสุด
ประธานกรรมการข้าราชการฝ่ายศาลปกครอง
















โสรศ/ผู้จัดทำ
๑๓
มีนาคม ๒๕๕๐

[๑] ราชกิจจานุเบกษา
เล่ม ๑๒๔/ตอนที่ ๑๔ ก/หน้า ๔๐/๗ มีนาคม ๒๕๕๐